ཡིན་ན་ཡང་།བདུན་ཕྲག་འདིའི་ནང་ཉིའུ་ཡོག་ཏུ་བྱུང་བའི་འཁྲུངས་སྐར་དང་འབྲེལ་བའི་དོན་རྐྱེན་དེས་ང་ལ་སྐད་ཆ་ཚིག་འགའ་མ་བཤད་ཐབས་མེད་བཟོས་བྱུང་།འདས་པའི་བདུན་ཕྲག་འདི་ནི་འཛམ་བུ་གླིང་གིས་བོད་པ་དང་།བོད་དང་ཆོས་རིག་གཅིག་པའི་རྒྱལ་ཁབ་གཞན།ཐ་ན་བོད་པ་གཅིག་ཀྱང་མེད་པའི་ཡུལ་ལུང་དེ་འདྲ་ན་ཡང་ཡུལ་མི་རང་གི་གཞོན་སྐྱེས་དེ་འདྲས་གོ་སྒྲིག་བྱས་ནས་མི་བརྒྱ་ཕྲག་མང་པོ་འདུས་ཏེ་འཁྲུངས་སྐར་གཏོང་བཞིན་པ་གོ་ཐོས་བྱུང་།དེས་ན་ཟླ་བ་འདི་དང་གཟའ་འཁོར་འདི་ནི་ང་ཚོའི་ཆེའི་རླབས་ཆེ་བའི་ཟླ་བ་དང་གཟའ་འཁོར་ཞིག་རེད།བོད་པའི་ལོ་སར་ལས་ཀྱང་འདི་ལྟ་བུའི་གོ་ལ་ཡོངས་ལ་ཁྱབ་ཆེ་ཤོས་ཀྱི་དུས་སྟོན་ཞིག་ད་བར་བོད་ལ་སྲིད་པ་ཆགས་ནས་ཡོད་མ་མྱོང་བ་རེད།འདི་ནི་ང་ཚོ་ཁ་འཐོར་དགུ་འཐོར་དུ་ཡོད་པ་ཚོ་མཉམ་འདུས་དང་གཞོན་སྐྱེས་ཚོར་ཕ་མེས་ཀྱི་བླ་སྲོག་ངོ་སྤྲོད་བྱེད་པའི་སྡིང་ཆ་ཡོད་ན་མེད་ན་དེ་རེད།